a)

Umiestnenie označenia i) Tabakové výrobky s filtrami Označenie sa umiestni horizontálne na vonkajšom zadnom povrchu jednotkového balenia a na vonkajšom obale. Ak sa označenie minimálnej veľkosti horizontálne nezmestí na vonkajší zadný povrch jednotkového balenia, môže sa otočiť o 90° a umiestniť vertikálne na zadný povrch alebo ktorýkoľvek vonkajší bočný povrch jednotkového balenia. V každom prípade musí byť jasne viditeľný. Jednotlivé časti označenia sa nesmú rozdeliť. Označenie nesmie nijako brániť viditeľnosti zdravotných varovaní vyžadovaných smernicou 2014/40/EÚ. Označenie nesmú úplne ani čiastočne prekrývať iné štítky ani kolky. Pri otváraní jednotkového balenia a vonkajšieho obalu v súlade s pokynmi by sa označenie nemalo roztrhnúť ani stratiť informačnú hodnotu. ii) Filtre uvádzané na trh na použitie v kombinácii s tabakovými výrobkami Označenie sa umiestni horizontálne na vonkajšom prednom alebo vrchnom povrchu obalu, podľa toho, ktorý je viditeľnejší. Ak sa označenie minimálnej veľkosti celkom nezmestí na vonkajší predný alebo vrchný povrch obalu, môže sa umiestniť horizontálne čiastočne na dve strany obalu, t. j. na vrchnú a prednú stranu alebo na prednú a bočnú stranu, podľa toho, kde je viditeľnejšie. Ak nie je pre tvar alebo veľkosť obalu možné umiestniť označenie horizontálne, môže sa otočiť o 90° a umiestniť vertikálne. Jednotlivé časti označenia sa nesmú rozdeliť. Pri otváraní obalu v súlade s pokynmi by sa označenie nemalo roztrhnúť ani stratiť informačnú hodnotu. b) Veľkosť označenia Označenie sa skladá z dvoch rovnako veľkých štvorčekov (červeného a modrého) umiestnených vedľa seba a z čierneho obdĺžnika s informačným textom „FILTER OBSAHUJE PLASTY“ pod oboma štvorčekmi. Pomer výšky a šírky označenia je 1:2. i) Tabakové výrobky s filtrami Ak je vonkajší zadný povrch jednotkového balenia menší než 65 cm2, minimálna veľkosť označenia je 1,4 cm x 2,8 cm (3,92 cm2). Vo všetkých ostatných prípadoch musí označenie pokrývať aspoň 6 % plochy, na ktorej je umiestnené. Maximálna požadovaná veľkosť označenia je 3 cm x 6 cm (18 cm2). ii) Pri filtroch uvádzaných na trh na použitie v kombinácii s tabakovými výrobkami Ak je vonkajší predný alebo vrchný povrch obalu, na ktorom je umiestnené označenie, menší než 65 cm2, minimálna veľkosť označenia je 1,4 cm x 2,8 cm (3,92 cm2). Vo všetkých ostatných prípadoch musí označenie pokrývať aspoň 6 % plochy, na ktorej je umiestnené. Maximálna požadovaná veľkosť označenia je 3 cm x 6 cm (18 cm2). c) Grafická úprava označenia Označenie sa reprodukuje bez toho, aby sa pridávali akékoľvek efekty, upravovali farby, alebo aby sa retušovalo či rozširovalo pozadie. Označenie sa pri tlači v skutočnej veľkosti reprodukuje s minimálnym rozlíšením 300 bodov na palec. Označenie musí mať tenký biely okraj. Informačný text „FILTER OBSAHUJE PLASTY“ sa vytlačí veľkými písmenami fontom Helvetica Bold. Veľkosť písma musí byť minimálne 5 pt a maximálne 14 pt. Ak sa informačný text preloží do iného úradného jazyka(-ov) členských štátov, preklad informačného textu sa umiestni buď tesne pod označenie alebo do čierneho obdĺžnika pod prvý jazyk a v oboch prípadoch musí byť jasne viditeľný. Vo výnimočných prípadoch sa pre nedostatok miesta na vonkajšom prednom alebo vrchnom povrchu obalu môže informačný text preložený do iného úradného jazyka(-ov) členských štátov umiestniť inde na obal, čo najbližšie k označeniu a na dobre viditeľnom mieste. Preložený informačný text musí byť vytlačený veľkými písmenami fontom Helvetica Bold. Veľkosť písma musí byť minimálne 5 pt a maximálne 14 pt. Ak sa informačný text v ďalších jazykoch umiestni do čierneho obdĺžnika, možno sa odchýliť od maximálnej požadovanej veľkosti označenia. Použijú sa farby s týmito kódmi: — Biela: C = 0/M = 0/Y = 0/K = 0 — Čierna: C = 0/M = 0/Y = 0/K = 100 — Červená: C = 0/M = 90/Y = 60/K = 0 — Modrá: C = 60/M = 0/Y = 0/K = 0